Video: Frank Opperman bekoor weer met eenmanstukFrank Opperman in ‘Ek wens, ek wens’. (Foto: Mizanne Hattingh/Maroela Media) Alhoewel talle Suid-Afrikaners hom nog as die ondeunde Ouboet van die gewilde program Orkney Snork nie herken, keer dit Frank Opperman nie om diep in sy drama-skatkis te krap nie. Dié talentvolle akteur wat naam gemaak het as ’n komiese karakter op die kassie, stel sy toneelspelvernuf ten toon in sy eenmanstuk Ek wens, ek wens. Hierin vertolk hy die rol van ’n begrafnisondernemer wat sy liefde vir die lewe verloor het. Dis nou totdat hy ’n unieke, sterwende seuntjie ontmoet wat sy hele bestaan en verstaan van die wêreld waarin hy hom bevind, op sy kop draai. “Ek wens, ek wens is ’n fabelagtige sprokie vir grootmense,” het Opperman aan Maroela Media vertel. “My karakter gaan op hierdie reis waarin hy hom vind en waar hy uitvind dat die lewe eintlik lekkerder is as wat hy gedink het.” Opperman verbly hom in die feit dat die temas van die toneelstuk in die liefde, lewe en dood opgesluit lê en dat daar nie politieke temas daardeur verweef is nie. Die stel van die eenmanstuk bestaan uit nege kleurvolle houtkratte en ’n kubus. Opperman, wat ook die ambassadeur is vir die Momentum Beleggings Aardklop se Linden-opwipfees, is opgewonde om na sy tuisstad terug te kon keer om die fees te vier. Alhoewel Opperman nou in Kaapstad woon, bekoor Linden hom steeds. “Dis vir my ’n voorreg om die ambassadeur vir die Linden-fees te wees. My kinders het hier grootgeword, baie van my herinneringe is hier.” Kyk hier na die stelbesoek wat Maroela Media by een van die Ek wens, ek wens-vertonings tydens Aardklop se Linden-opwipfees gedoen het: